Spaanse vroue kry dalk siekverlof vir menstruasie(Foto: Argieffoto, Pixabay) Spanje beplan om mediese verlof in te stel vir vroue wat aan erge menstruasiepyn ly. ’n Konsepwetsontwerp wat na verwagting volgende week voor die Spaanse kabinet voorgelê sal word, lui dat vroue drie dae per maand verlof kan neem. In sommige omstandighede kan dit selfs tot vyf dae verleng word. BBC en The Guardian berig dat die konsepwetsontwerp daarop dui dat drie dae siekverlof vir menstruasiepyn toegelaat sal word indien die vrou ’n doktersbrief kan wys. Dié verlof kan moontlik tot vyf op ’n tydelike grondslag strek vir vroue wat besonder intense pyn ervaar. Dié verlof sal egter nie toegestaan word aan diegene wat ligte ongemak ervaar nie. Indien die konsepwetsontwerp slaag, sal Spanje die eerste Westerse land wees wat sulke wetgewing instel, berig Daily Mail. “Daar is tans ’n handjievol lande wêreldwyd wat menstruasieverlof aan vroue toestaan, waaronder Japan, Indonesië en Suid-Korea,” lui die berig. Die konsepwetsontwerp vorm deel van ’n wyer benadering van die Spaanse regering om menstruasie as ’n gesondheidstoestand te behandel. Die sluit in die afskaffing van belasting op sommige higiëneprodukte – die sogenaamde “tamponbelasting” – en gratis higiëneprodukte wat by openbare sentrums (soos skole en tronke) beskikbaar gestel word. Die konsep fokus ook op verlengde betaalde kraamverlof voor bevalling en veranderinge aan aborsiewette in wat vroeër vanjaar deur die minister van gelykheid, Irene Montero, uiteengesit is. Een van dié veranderinge bepaal dat ’n meisie van 16 en 17 jaar oud wat ’n aborsie wil ondergaan, kan voortgaan sonder die toestemming van ouers of voogde.